b'\n_START_ARTICLE_\nPong\n_START_PARAGRAPH_\nPong je bila prva komercialno uspe\xc5\xa1na video igra. Najbolj znano razli\xc4\x8dico je leta 1972 izdalo podjetje Atari. Igra je bila simulacija namiznega tenisa, ki se angle\xc5\xa1ko imenuje pogosto ping pong. Igra je bila na voljo kot samostojna naprava, priklju\xc4\x8dena na televizor ali pa v obliki igralnih videoavtomatov (obi\xc4\x8dajno na kovance).\n_START_SECTION_\nKorenine\n_START_PARAGRAPH_\nPong temelji na stari namizni \xc5\xa1portni igri, ki so jo igrali v Angliji in drugod po svetu \xc5\xbee od nekdaj. Sestavljena je iz polja, dveh lopar\xc4\x8dkov ter \xc5\xbeogice. Zmagal je tisti, ki mu je uspelo odbiti ve\xc4\x8d \xc5\xbeogic od nasprotnika.\n_START_SECTION_\nZgodovina\n_START_PARAGRAPH_\nO\xc4\x8de ra\xc4\x8dunalni\xc5\xa1ke oblike Ponga je nem\xc5\xa1ko-ameri\xc5\xa1ki izumitelj in in\xc5\xbeenir Ralph Henry Baer. Do zamisli je pri\xc5\xa1el leta 1951, sicer pa jo je udejanil \xc5\xa1ele leta 1966, tako da se mu je izmuznil naslov izdelovalca prve ra\xc4\x8dunalni\xc5\xa1ke igre na svetu. Ta primat gre angle\xc5\xa1kemu profesorju ra\xc4\x8dunalni\xc5\xa1tva Alexandru Shaftu Douglasu, ki je leta 1952 za diplomsko nalogo izdelal ra\xc4\x8dunalnik in igro zanj. To je bila \xc5\xa1e danes vsem znana kri\xc5\xbeci in kro\xc5\xbeci (Tic-Tac-Toe). Prikazana je bila na setu elektronk v postavitvi 32\xc3\x9732. Prva razli\xc4\x8dica Ponga je bila razvita leta 1958. Imenovala se je Tennis for Two. Izdelal jo je ameri\xc5\xa1ki fizik Willy Higinbotham v Brookhavenskih nacionalnih laboratorijih. Igrico je poganjal analogni ra\xc4\x8dunalnik, prikazovala pa se je na oscilatorskem zaslonu. Lopar\xc4\x8dke se je upravljalo s primitivnimi lesenimi \xc5\xa1katlicami, na katerih je bil gumb za obra\xc4\x8danje. Po dveh letih, ko so se in\xc5\xbeenirji igre naveli\xc4\x8dali, so aparat razstavili in reciklirali. Za desetletje je Pong izginil iz zgodovine.\n_START_SECTION_\nUspe\xc5\xa1nica\n_START_PARAGRAPH_\nPrva prodajna razli\xc4\x8dica igralne konzole s Ping Pongom je pri\xc5\xa1la na trg leta 1972 in se je imenovala Magnavox Odyssey. Ta je hitro dobila posnemovalce, ki so jo dosledno kopirali. Da se je pojavil pravi Pong in nato zaslovel, je zaslu\xc5\xbeen Atari, ki je zamisel za to igrico dobil neposredno pri povpre\xc4\x8dno uspe\xc5\xa1nem Odysseyu. Atari je igro vdeloval v \xc5\xa1tevilne igralne avtomate \xc5\xa1irom sveta, ter tako izrinjal marjance (fliperje) iz lokalov. Iz\xc5\xa1el je seveda tudi v razli\xc4\x8dici za doma\xc4\x8de konzole, ki jih je samo Atari prodal milijone.'